Fredag morgen hang der en stjerne med rosende ord på Hans-Ole Kalhøjs butik. Ordene gik lige i hjertet på ham.

Torsdag havde været en rigtig træls dag, som man siger på godt jysk, for Hans-Ole Kalhøj. Hans forretning, der sælger herre- og dametøj, har været lukket siden slutningen af december, og torsdag føler han, at alt går i mod. Lettere irriteret over situation ligger han sig til køjs og slår fredag morgen igen vejen forbi hans lukkede butik. På døren ude foran butikken hænger en hjemmelavet stjerne. Hans-Ole Kalhøj samler den op og læser teksten, der er skrevet bag på stjernen. ”Vi glæder os til dit gode råd om tøj og stil, der altid leveres med et smil”, står der bag på stjernen. - Der er jeg nødt til at sige, at der fældede jeg faktisk en tåre. Tænk i den her tid, hvor alle er hårdt ramt både psykisk og også fysisk, at der er nogle mennesker, der har empati og overskud til at tænke på andre mennesker og især nogle hårdtramte som os i detailhandlen, så må jeg nok sige, der fældede jeg en tåre, siger Hans-Ole Kalhøj. Stjerner delt ud til 51 butikker Hans-Ole Kalhøj havde torsdag aften haft en følelse af, at det ikke var det værd mere at kæmpe for butikken, men stjernen på døren gav ham fornyet mod og håb for fremtiden. - Man føler sig egentlig hjælpeløs og meget forladt, og så varmer det, at der er nogen, der tænker på dig i sådan en situation, siger Hans-Ole Kalhøj. Stjernerne er blevet delt ud til 51 forretninger i Sæby torsdag, uden nogen vidste noget om det. Bag de støttende ord og hjemmelavede stjerner står Inge Møller Thomsen, der vil give butikkerne en vished om, at de ikke er glemt. - Vi savner at komme ned til dem, vi tænker på dem, og vi synes bare, at de skal vide, at de ikke er alene, siger Inge Møller Thomsen, der er initiativtager til de hjemmelavede stjerner, som de kalder Hverdagens Stjerner. Hverdagens stjerner Stjernerne klipper hun selv af en gammel papkasse og alle hilsner bag på er skrevet i hånden med en personlig besked til de erhvervsdrivende i byen. - Allermest så håber jeg bare, at den skaber glæde hos dem og tænder et lys af håb, siger Inge Møller Thomsen. Budskabet i teksterne på stjernerne er, at butikkerne betyder meget for byen, og at de er en af hverdagens stjerner. - Selvfølgelig var det superfantastisk, man bliver selvfølgelig rørt over, at der er nogen, der tænker på os her i byen, siger Jette Johansen, der er indehaver af tøjbutikken Hr. & Fru. B, som også er en af de forretninger, der har fået en stjerne på døren. - Der er ikke så meget at være glad for lige nu, så de blev så rørte og glade over det. Det er det hele værd, siger Inge Møller Thomsen. Det smukkeste Nu håber Inge Møller Thomsen, at hendes stjerner kan være vejviser for andre. - Forhåbentligt giver det ringe i vandet, så man kan dele ud til de stjerner, man selv har i sit eget liv, siger Inge Møller Thomsen. Selvom gestussen med en stjerne i døren virker simpel, så fortæller Hans-Ole Kalhøj, at den giver fornyet energi og troen på, at det gode liv kommer igen. - Jeg har ikke oplevet noget så smukt, som dét jeg oplevede den morgen med den stjerne på min dør, siger Hans-Ole Kalhøj. Hans-Ole Kalhøj er nået til slutningen af teksten bag på stjernen. En sætning, der er ens på alle stjerner. ”Glæder os til I og Sæby åbner igen.”